b'\n_START_ARTICLE_\nHenri Tuominen\n_START_SECTION_\nSeuraura\n_START_PARAGRAPH_\nTuominen on Raision Nuorisokiekon kasvatti. H\xc3\xa4n pelasi juniorina sittemmin my\xc3\xb6s Turun Palloseurassa, josta Tuominen siirtyi kaudeksi 2009\xe2\x80\x932010 joukkueen B-nuorista Tampereen Ilveksen A-nuoriin. H\xc3\xa4n oli kev\xc3\xa4\xc3\xa4n 2010 pudotuspeleiss\xc3\xa4 tehoilla 3+7=10 joukkueen toiseksi paras pistemies Michael Ker\xc3\xa4sen j\xc3\xa4lkeen sek\xc3\xa4 Ilveksen sis\xc3\xa4isen sy\xc3\xb6tt\xc3\xb6p\xc3\xb6rssin voittaja h\xc3\xa4nen kanssaan. Tuominen voitti kauden p\xc3\xa4\xc3\xa4tteeksi A-nuorten SM-pronssia. H\xc3\xa4n pelasi kauden aikana my\xc3\xb6s kaksi Mestis-ottelua alle 20-vuotiaiden maajoukkueessa tehopistein 1+1=2._NEWLINE_Hein\xc3\xa4kuussa 2010 Tuominen teki kaksivuotisen sopimuksen Ilveksen SM-liigajoukkueen kanssa. H\xc3\xa4n debytoi SM-liigassa kauden avauskierroksella 16. syyskuuta 2010 ja sai j\xc3\xa4\xc3\xa4aikaa 8.21 minuuttia. Kausi 2010\xe2\x80\x932011 oli Tuomiselle tulokaskausi SM-liigassa ja h\xc3\xa4n teki yhteens\xc3\xa4 47 runkosarjaottelussa tehot 4+5=9. Tuomisen liigauran avausmaali syntyi 12. lokakuuta 2010 vieraissa Turun Palloseuraa vastaan. H\xc3\xa4nen osumansa syntyi tyhj\xc3\xa4\xc3\xa4n maaliin. Tuominen pelasi kauden aikana my\xc3\xb6s yhteens\xc3\xa4 kuusi Mestis-ottelua Lemp\xc3\xa4\xc3\xa4l\xc3\xa4n Kisassa ja alle 20-vuotiaiden maajoukkuessa. H\xc3\xa4n vahvisti my\xc3\xb6s Ilveksen A-nuoria kev\xc3\xa4\xc3\xa4n 2011 pudotuspeleiss\xc3\xa4, jotka p\xc3\xa4\xc3\xa4ttyiv\xc3\xa4t SM-pronssiin._NEWLINE_Kaudella 2011\xe2\x80\x932012 Tuominen pelasi Ilveksess\xc3\xa4 52 ottelua ja k\xc3\xa4vi lokakuussa 2011 my\xc3\xb6s kahden ottelun mittaisella lainalla H\xc3\xa4meenlinnan Pallokerhossa, joka tarvitsi paikkaajia loukkaantuneille. H\xc3\xa4n pelasi kauden aikana my\xc3\xb6s nelj\xc3\xa4n ottelun verran lainalla LeKiss\xc3\xa4. SM-liigan runkosarjassa Tuominen teki tehot 2+5=7, mutta pelaamissaan kahdessa SM-liigan karsintaottelussa kolme maalia. Kaudeksi 2012\xe2\x80\x932013 h\xc3\xa4n palasi kaksivuotisella sopimuksella Tuomisen junioriuralta tuttuun TPS:\xc3\xa4\xc3\xa4n. Ensimm\xc3\xa4isell\xc3\xa4 sopimuskaudellaan h\xc3\xa4n j\xc3\xa4i varsin n\xc3\xa4kym\xc3\xa4tt\xc3\xb6m\xc3\xa4ksi ja pelasi useimmiten nelosketjussa. Kaudella 2012\xe2\x80\x932013 Tuominen mahtui TPS:n kokoonpanoon vain yhdess\xc3\xa4 SM-liigaottelussa, kunnes seura lainasi h\xc3\xa4net aluksi toistaiseksi voimassa olevalla sopimuksella Mestis-joukkue KooKoohon. Joulukuussa Tuomisen lainasopimusta jatkettiin kauden loppuun. H\xc3\xa4n voitti KooKoon sis\xc3\xa4isen tehotilaston lukemalla +15. Tuominen voitti kauden p\xc3\xa4\xc3\xa4tteeksi Mestiksen-mestaruuden._NEWLINE_Toukokuussa 2014 Tuominen siirtyi try-outille Tapparaan. H\xc3\xa4n pelasi seurassa nelj\xc3\xa4 CHL-ottelua ja pelasi alkukauden 2014\xe2\x80\x932015 p\xc3\xa4\xc3\xa4asiassa lainalla LeKiss\xc3\xa4, mutta j\xc3\xa4i syyskuun lopulla ilman jatkosopimusta Tapparaan. Tuominen jatkoi LeKiss\xc3\xa4 ottelukohtaisella sopimuksella. Lokakuun puoliv\xc3\xa4liss\xc3\xa4 Tuominen palasi kahden ottelun mittaisella lainasopimuksella Tapparaan. Joulukuussa h\xc3\xa4n palasi loppukauden kattavalla sopimuksella KooKoohon. Tuominen voitti kauden p\xc3\xa4\xc3\xa4tteeksi Mestis-hopeaa._NEWLINE_Kaudeksi 2015\xe2\x80\x932016 Tuominen palasi vuoden mittaisella sopimuksella LeKiin. H\xc3\xa4net nimettiin joukkueen varakapteeniksi. Joulukuussa 2015 Tuominen k\xc3\xa4vi kolmen kuukauden lainalla Ilveksess\xc3\xa4 paikkaamassa loukkaantumisia. H\xc3\xa4n johti LeKin sis\xc3\xa4ist\xc3\xa4 maalip\xc3\xb6rssi\xc3\xa4 kahdeksalla osumallaan Miiko Hintzin kanssa, kunnes Tuominen siirtyi tammikuussa 2016 loppukaudeksi T\xc5\xa1ekin toiseksi korkeimmalle sarjatasolle 1. \xc4\x8desk\xc3\xa1 hokejov\xc3\xa1 ligaan HC Slavia Prahan paitaan. H\xc3\xa4n jakoi pudotuspeleiss\xc3\xa4 joukkueen sis\xc3\xa4isen tehotilaston voiton Milan Mikul\xc3\xadkin kanssa lukemalla +5. Tuominen eteni Slavian kanssa aina Extraligan karsintoihin saakka, mutta joukkue j\xc3\xa4i kuitenkin ilman sarjanousua. Huhtikuussa 2016 h\xc3\xa4n teki Slavian kanssa vuoden mittaisen jatkosopimuksen._NEWLINE_Kesken kauden 2016\xe2\x80\x932017, lokakuussa 2016 Tuominen siirtyi Slavia Prahasta loppukauden sopimuksella sarjatasoa ylemm\xc3\xa4s Extraliga-joukkue HC Karlovy Varyyn. Joukkue putosi kauden p\xc3\xa4\xc3\xa4tteeksi kuitenkin 1. ligaan, jossa Tuominen jatkoi pelej\xc3\xa4\xc3\xa4n kaudella 2017\xe2\x80\x932018. Joukkueen kausi p\xc3\xa4\xc3\xa4ttyi sarjanousuun takaisin Extraligaan. H\xc3\xa4n pelasi kauden aikana my\xc3\xb6s viisi Extraliga-ottelua lainalla HK Hradec Kr\xc3\xa1lov\xc3\xa9ssa._NEWLINE_Toukokuussa 2018 Tuominen ilmoitti lopettaneensa pelaajauransa. Hein\xc3\xa4kuussa h\xc3\xa4n kertoi lopettamisensa syyksi saamansa opiskelupaikan Suomen Ilmailuopistosta.\n_START_SECTION_\nMaajoukkueura\n_START_PARAGRAPH_\nTuominen pelasi alle 20-vuotiaiden MM-kilpailuissa vuonna 2011. Yhteens\xc3\xa4 h\xc3\xa4n pelasi yhden B- ja 16 nuorten maaottelua.'